Document ID: 31995R0199

KOMMISSIONENS FORORDNING (EF) Nr. 199/95 af 31. januar 1995 om overgangsforanstaltninger for Finland og Sverige i vinsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Norges, Østrigs, Finlands og Sveriges tiltrædelse (1), særlig artikel 149, stk. 1, og
ud fra følgende betragtninger:
I henhold til artikel 2, stk. 3, i tiltrædelsestraktaten kan Unionens institutioner inden tiltrædelsen vedtage de foranstaltninger, der er omhandlet i artikel 149 i akten; disse foranstaltninger træder i kraft med forbehold af traktatens ikrafttræden og da på datoen herfor;
der er fastsat EF-regler for produktion, fremstilling, betegnelse og præsentation af vinprodukter ved Rådets forordning (EØF) nr. 822/87 af 16. marts 1987 om den fælles markedsordning for vin (2), senest ændret ved forordning (EF) nr. 1891/94 (3), ved Rådets forordning (EØF) nr. 4252/88 af 21. december 1988 om fremstilling og afsætning af hedvine produceret i Fællesskabet (4), senest ændret ved forordning (EØF) nr. 1893/94 (5), ved Rådets forordning (EØF) nr. 2392/89 af 24. juli 1989 om fastsættelse af almindelige regler for betegnelse og præsentation af vin og druemost (6), senest ændret ved forordning (EØF) nr. 3897/91 (7), ved Rådets forordning (EØF) nr. 2332/92 af 13. juli 1992 om mousserende vine fremstillet i Fællesskabet (8), senest ændret ved forordning (EF) nr. 1893/94, og ved Rådets forordning (EØF) nr. 2333/92 af 13. juli 1992 om fastsættelse af almindelige regler for betegnelse og præsentation af mousserende vine og mousserende vine tilsat kulsyre (9);
der må tages hensyn til den nationale lovgivning, der gjaldt for disse produkter i de nye medlemsstater inden tiltrædelsen; for at lagrene kan blive opbrugt, og for at der kan ske en harmonisk tilpasning til EF-bestemmelserne inden for en rimelig frist, bør der træffes særlige overgangsforanstaltninger;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Denne forordning fastsætter overgangsforanstaltningerne for Finland og Sverige i vinsektoren.
Artikel 2
De i artikel 1, stk. 2, i forordning (EØF) nr. 822/87 nævnte produkter, der befinder sig på Finlands og Sveriges område, og som ikke opfylder kravene i afsnit II og artikel 65 til 70 i samme forordning samt bestemmelserne i forordning (EØF) nr. 4252/88 og (EØF) nr. 2332/92, kan markedsføres i henholdsvis hver af disse nye medlemsstater eller eksporteres til tredjelande, indtil lagrene er opbrugt, hvis produkterne:
- har oprindelse i Finland eller Sverige og er produceret eller fremstillet i perioden indtil senest den 31. august 1995 i overensstemmelse med den nationale lovgivning, der gjaldt før tiltrædelsen
- er importeret til Finland eller Sverige inden tiltrædelsen i overensstemmelse med den pågældende nationale lovgivning.
Artikel 3
1. De i artikel 1, stk. 2, i forordning (EØF) nr. 822/87 nævnte produkter, der befinder sig på Finlands og Sveriges område, og som er betegnet og præsenteret i overensstemmelse med den før tiltrædelsen gældende nationale lovgivning, men hvis betegnelse og præsentation ikke er i overensstemmelse med EF-bestemmelserne, kan markedsføres henholdsvis i hver af disse nye medlemsstater eller eksporteres til tredjelande, indtil lagrene er opbrugt.
2. Etiketter, der er trykt før tiltrædelsen, og som bærer angivelser, der er i overensstemmelse med den før tiltrædelsen gældende nationale finske eller svenske lovgivning, men som ikke er i overensstemmelse med EF-bestemmelserne, kan anvendes indtil den 31. december 1995 ved markedsføring af de i stk. 1 nævnte produkter på det finske eller svenske nationale område eller ved eksport af disse produkter til tredjelande.
Artikel 4
Finland og Sverige underretter senest den 28. februar 1995 Kommissionen om de mængder druemost/druesaft, der var på lager pr. 31. december 1994 hos producenterne og de handlende, bortset fra de handlende i detailleddet.
Artikel 5
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. januar 1995.

Labels: 3
18
15
6